CELEX: 32017D1138
Language: da
Date: 2017-06-19 00:00:00
Title: Rådets afgørelse (EU) 2017/1138 af 19. juni 2017 om den holdning, der skal indtages på Den Europæiske Unions vegne på det første møde i partskonferencen under Minamatakonventionen om kviksølv, med hensyn til vedtagelsen af det krævede indhold af den attestering, der er omhandlet i konventionens artikel 3, stk. 12, og de retningslinjer, der er omhandlet i konventionens artikel 8, stk. 8 og 9

27.6.2017   
            
            
               DA
            
            
               Den Europæiske Unions Tidende
            
            
               L 164/56
            
         RÅDETS AFGØRELSE (EU) 2017/1138
   af 19. juni 2017
   om den holdning, der skal indtages på Den Europæiske Unions vegne på det første møde i partskonferencen under Minamatakonventionen om kviksølv, med hensyn til vedtagelsen af det krævede indhold af den attestering, der er omhandlet i konventionens artikel 3, stk. 12, og de retningslinjer, der er omhandlet i konventionens artikel 8, stk. 8 og 9
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 192, stk. 1, sammenholdt med artikel 218, stk. 9,
   under henvisning til forslag fra Europa-Kommissionen, og
   ud fra følgende betragtninger:
   
               (1)
            
            
               Den 11. maj 2017 blev Minamatakonventionen om kviksølv (1) (»konventionen«) godkendt på Unionens vegne i medfør af Rådets afgørelse (EU) 2017/939 (2).
            
         
               (2)
            
            
               Konventionen træder i kraft den 16. august 2017. Det første møde i konventionens partskonference (»COP 1«) holdes den 24.-29. september 2017 i Genève. Under disse omstændigheder bør Unionen fastlægge den holdning, der skal indtages på COP 1.
            
         
               (3)
            
            
               Konventionens artikel 3, stk. 8, foreskriver, at parter, der har til hensigt at importere kviksølv fra en ikkepart, kun tillader den pågældende import på den betingelse, at den eksporterende ikkepart attesterer over for dem, at det importerede kviksølv hverken stammer fra primær kviksølvudvinding eller fra overskydende kviksølv fra nedlukningen af klor-alkalianlæg (»attesteringen«).
            
         
               (4)
            
            
               I henhold til konventionens artikel 3, stk. 12, skal COP 1 vedtage det krævede indhold af attesteringen. Sådant krævet indhold har derfor retsvirkninger.
            
         
               (5)
            
            
               Europa-Parlamentets og Rådets forordning (EU) 2017/852 (3) overholder bestemmelserne i konventionens artikel 3, stk. 8, som suppleret ved det foreslåede krævede indhold af attesteringen.
            
         
               (6)
            
            
               Konventionens artikel 8, stk. 4, fastsætter, at parterne skal sikre, at nye punktkilder, der falder ind under de i bilag D angivne kildekategorier, gør brug af de bedste tilgængelige teknikker og den bedste miljøpraksis til at kontrollere og, hvis muligt, nedbringe udledninger af kviksølv og kviksølvforbindelser til luften.
            
         
               (7)
            
            
               Konventionens artikel 8, stk. 5, bestemmer, at parterne skal kontrollere, hvis muligt nedbringe udledninger af kviksølv og kviksølvforbindelser til luften fra de eksisterende kategorier af punktkilder, der er angivet i bilag D, ved at gennemføre en eller flere af følgende foranstaltninger: brug af de bedste tilgængelige teknikker og bedste miljøpraksis, opstilling af kvantificerede mål eller udledningsgrænseværdier, en strategi til bekæmpelse af flere forurenende stoffer eller alternative foranstaltninger.
            
         
               (8)
            
            
               Konventionens artikel 8, stk. 7, kræver, at parterne udarbejder og vedligeholder en opgørelse over udledninger af kviksølv og kviksølvforbindelser til luften.
            
         
               (9)
            
            
               Konventionens artikel 8, stk. 8, fastsætter, at COP 1 skal vedtage retningslinjer for de bedste tilgængelige teknikker og bedste miljøpraksis under hensyntagen til eventuelle forskelle mellem nye og eksisterende kilder og under hensyntagen til behovet for at minimere tværmedievirkninger, og at konferencen også skal vedtage retningslinjer, der har til formål at støtte parterne i deres opfyldelse af deres forpligtelser efter artikel 8, stk. 5, navnlig med hensyn til opstilling af mål og udledningsgrænseværdier.
            
         
               (10)
            
            
               I henhold til artikel 8, stk. 9, skal konventionens partskonference, så snart det er praktisk muligt, vedtage retningslinjer for de kriterier, som parterne kan opstille efter artikel 8, stk. 2, litra b), når de vælger kun at anvende kontrolforanstaltninger for udledninger af kviksølv og kviksølvforbindelser til luften i forhold til punktkilder, som falder ind under en given kildekategori i bilag D, forudsat at de omfatter mindst 75 % af udledningerne fra den pågældende kildekategori, samt retningslinjer for de metoder, der anvendes ved opstilling af opgørelser over udledninger af kviksølv og kviksølvforbindelser til luften.
            
         
               (11)
            
            
               I henhold til konventionens artikel 8, stk. 10, andet punktum, skal parterne tage hensyn til retningslinjerne ved gennemførelsen af de relevante bestemmelser i nævnte artikel. Sådanne retningslinjer har derfor retsvirkninger.
            
         
               (12)
            
            
               Den Mellemstatslige Forhandlingskomité for Konventionen vedtog på sit syvende møde den 10.-15. marts 2016 i Jordan på foreløbigt grundlag, i afventning af COP 1's formelle vedtagelse, de fire dokumenter med retningslinjer, der er omhandlet i konventionens artikel 8, stk. 8 og 9.
            
         
               (13)
            
            
               Unionens lovgivning, herunder Europa-Parlamentets og Rådets direktiv 2010/75/EU (4) og Europa-Parlamentets og Rådets forordning (EF) nr. 166/2006 (5) overholder bestemmelserne i konventionens artikel 8 som suppleret af de foreslåede retningslinjer.
            
         
               (14)
            
            
               Det foreslåede krævede indhold af attesteringen og de foreslåede fire dokumenter med retningslinjer bør derfor støttes —
            
         VEDTAGET DENNE AFGØRELSE:
   Artikel 1
   Den holdning, som på Den Europæiske Unions vegne skal indtages på det første møde i partskonferencen under Minamatakonventionen om kviksølv (»konventionen«), skal være at støtte vedtagelsen af det krævede indhold af den attestering, der er omhandlet i konventionens artikel 3, stk. 12, og af de retningslinjer, der er omhandlet i konventionens artikel 8, stk. 8 og 9.
   Unionens repræsentanter kan i samråd med medlemsstaterne under koordineringsmøder uden yderligere afgørelse fra Rådet acceptere mindre ændringer i de i stk. 1 omhandlede dokumenter.
   Artikel 2
   Den eller de afgørelser, som konventionens partskonference træffer om vedtagelse af de i artikel 1 omhandlede dokumenter, offentliggøres i Den Europæiske Unions Tidende.
   Artikel 3
   Denne afgørelse træder i kraft på dagen for vedtagelsen.
   
      Udfærdiget i Luxembourg, den 19. juni 2017.
      
         
            På Rådets vegne
         
         J. HERRERA
         
            Formand
         
      
   
   
      (1)  EUT L 142 af 2.6.2017, s. 6.
   
      (2)  Rådets afgørelse (EU) 2017/939 af 11. maj 2017 om indgåelse på Den Europæiske Unions vegne af Minamatakonventionen om kviksølv (EUT L 142 af 2.6.2017, s. 4).
   
      (3)  Europa-Parlamentets og Rådets forordning (EU) 2017/852 af 17. maj 2017 om kviksølv og om ophævelse af forordning (EF) nr. 1102/2008 (EUT L 137 af 24.5.2017, s. 1).
   
      (4)  Europa-Parlamentets og Rådets direktiv 2010/75/EU af 24. november 2010 om industrielle emissioner (integreret forebyggelse og bekæmpelse af forurening) (EUT L 334 af 17.12.2010, s. 17).
   
      (5)  Europa-Parlamentets og Rådets forordning (EF) nr. 166/2006 af 18. januar 2006 om oprettelse af et europæisk register over udledning og overførsel af forurenende stoffer og om ændring af Rådets direktiv 91/689/EØF og 96/61/EF (EUT L 33 af 4.2.2006, s. 1).